Diari Oficial de la Generalitat Valenciana


Sumari del DOGV 9470, del 15-11-2022 (2022/10068)

RESOLUCIÓ d'11 de novembre de 2022, de la Direcció General de Formació Professional i Ensenyaments de Règim Especial, per la qual es dicten instruccions per a l'admissió i matrícula en oferta parcial en cicles formatius de Formació Professional d'aquelles persones que hagen participat en algun dels procediments d'avaluació i acreditació de les competències professionals, adquirides a través de l'experiència laboral o de vies no formals de formació convocats en l'àmbit de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9470

Data del DOGV
:   15-11-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/10597


Data del document
:   11-11-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament
    * ensenyament professional

RESOLUCIÓ d'11 de novembre de 2022, de la Direcció General de Formació Professional i Ensenyaments de Règim Especial, per la qual es dicten instruccions per a l'admissió i matrícula en oferta parcial en cicles formatius de Formació Professional d'aquelles persones que hagen participat en algun dels procediments d'avaluació i acreditació de les competències professionals, adquirides a través de l'experiència laboral o de vies no formals de formació convocats en l'àmbit de la Comunitat Valenciana. [2022/10086]  
El Reial decret 1224/2009, de 17 de juliol, de reconeixement de les competències professionals adquirides per experiència laboral, estableix el procediment i els requisits per a l'avaluació i acreditació de les competències professionals adquirides per les persones a través de l'experiència laboral o de vies no formals de formació, així com els efectes d'aqueixa avaluació i acreditació de competències.  
Sobre aquest tema l'Administració educativa ha previst, en l'article 40 del Reial decret 1147/2011, de 29 de juliol, pel qual s'estableix l'ordenació general de la Formació Professional del sistema educatiu, que l'acreditació parcial d'unitats de competència obtinguda a través del procediment determinat pel Reial decret 1224/2009, permetrà, als qui desitgen cursar els ensenyaments de la Formació Professional del sistema educatiu, sol·licitar la convalidació o exempció dels mòduls professionals establits en la norma que regule cada títol o curs d'especialització, a fi de completar o finalitzar aquests ensenyaments.  
  
Així mateix, l'article 42 del Reial decret 1147/2011, de 29 de juliol, permet a les administracions educatives oferir, excepcionalment, en règim presencial o a distància, mòduls professionals inclosos en títols i associats a unitats de competència del Catàleg Nacional de Qualificacions Professionals a persones amb experiència laboral que no tinguen les condicions establides per a l'accés als cicles formatius, amb la finalitat de facilitar la formació permanent, la integració social i la inclusió de les persones adultes amb especials dificultats d'inserció en el mercat de treball.  
La Secretaria Autonòmica d'Educació i Formació Professional va resoldre, el 21 de juliol de 2021, convocar un procediment obert de manera permanent, per a l'avaluació i acreditació de la totalitat de les unitats de competència professional incloses en l'oferta existent de Formació Professional en la Comunitat Valenciana vinculada al Catàleg nacional de les qualificacions professionals, que hagen sigut adquirides a través de l'experiència laboral o de vies no formals de formació (DOGV 9136 / 27.07.2021).  
L'Ordre 17/2022, de 25 de març, de la Conselleria d'Educació, Cultura i Esport, que regula l'oferta parcial dels ensenyaments dels cicles de Formació Professional Bàsica, de grau mitjà i de grau superior en centres educatius públics i privats de la Comunitat Valenciana (DOGV 9309 / 30.03.2022), possibilita als centres docents oferir vacants resultants del procés d'admissió (Oferta parcial tipus A), i oferir mòduls professionals de manera específica i diferenciada dels mòduls dels cicles formatius que tinguen autoritzats (Oferta parcial tipus B).  
  
A fi de facilitar que les persones que hagen participat en procediments d'avaluació i acreditació de les competències professionals adquirides a través de l'experiència laboral o de vies no formals de formació convocats en la Comunitat Valenciana puguen cursar mòduls professionals en oferta parcial per a aconseguir un títol de Formació Professional, i en virtut de les competències establides en l'article 9 del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, resolc:  
  
  
  
Primer. Matrícula condicionada i ampliació de matrícula en oferta parcial en el curs 2022-2023, per a l'alumnat matriculat en cicles formatius de Formació Professional en règim semipresencial, participant en el procediment d'avaluació i acreditació de les competències professionals adquirides a través de l'experiència laboral o de vies no formals de formació, convocats a la Comunitat Valenciana.  
  
1. L'alumnat que es trobe cursant els ensenyaments de grau mitjà o de grau superior en règim semipresencial i haja participat en procediments d'avaluació i acreditació de les competències professionals convocats a la Comunitat Valenciana, podrà sol·licitar la convalidació o realitzar la matrícula condicionada de tots aquells mòduls professionals susceptibles de convalidació quan justifique documentalment estar en possessió de les unitats de competència acreditades.  
  
2. Una vegada resolta la convalidació sol·licitada, aquest alumnat podrà ampliar matrícula en oferta parcial dels mòduls professionals que encara li queden per superar i dels quals no s'havia matriculat, sempre que queden places vacants en aquesta oferta i no se supere el límit màxim d'estar cursant 1000 hores.  
  
Segon. Ampliació de matrícula en oferta parcial en el curs 2022-2023 per a l'alumnat matriculat en cicles formatius de Formació Professional en règim presencial, participant en el procediment d'avaluació i acreditació de les competències professionals adquirides a través de l'experiència laboral o de vies no formals de formació convocats a la Comunitat Valenciana.  
1. L'alumnat que, havent participat en procediments d'avaluació i acreditació de les competències professionals convocats a la Comunitat Valenciana, es trobe cursant el primer curs dels ensenyaments de grau mitjà o de grau superior en règim presencial, podrà sol·licitar la convalidació de tots aquells mòduls professionals de primer curs susceptibles de convalidació quan justifique documentalment estar en possessió d'unitats de competència acreditades.  
  
2. Una vegada resolta la convalidació sol·licitada, si a aquest alumnat li queden menys de 240 hores pendents de superar en primer curs, podrà matricular-se per a cursar els mòduls professionals de segon curs sempre que existisquen vacants en oferta parcial. Així mateix, podrà sol·licitar la convalidació de tots aquells mòduls professionals de segon curs susceptibles de convalidació quan justifique documentalment estar en possessió d'unitats de competència acreditades.  
  
3. En el cas que l'alumnat que realitze l'ampliació de matrícula no poguera assistir a classe dels mòduls de primer curs per incompatibilitat d'horaris, aquests tindran el tractament de mòduls no superats de primer curs, de manera que es cursaran com a pendents havent-se d'aplicar el programa de recuperació corresponent.  
  
Tercer. Procediment a seguir per la direcció del centre educatiu respecte a la gestió de la matrícula condicionada i ampliació de matrícula de l'alumnat matriculat en cicles formatius de Formació Professional, participant en el procediment d'avaluació i acreditació de les competències professionals adquirides a través de l'experiència laboral o de vies no formals de formació convocats a la Comunitat Valenciana.  
1. La direcció del centre educatiu en el qual es trobe matriculat l'alumnat al qual es refereix l'apartat primer haurà de realitzar la matrícula condicionada d'aquell alumnat que, a la vista de la present resolució, ho sol·licite.  
2. Així mateix, sempre que existisquen vacants, abans del 30 de novembre de 2022 la direcció del centre educatiu en el qual es trobe matriculat l'alumnat al qual es refereixen els apartats primer i segon de la present resolució, haurà de gestionar l'ampliació de matrícula de les sol·licituds rebudes, i aquest període de matrícula tindrà la consideració d'extraordinari.  
3. Les sol·licituds de convalidació a través d'unitats de competència podran presentar-se en qualsevol moment del curs.  
  
  
Quart. Admissió i matrícula en oferta parcial en vacants resultants del procés d'admissió en mòduls professionals en el curs 2022-2023, per a persones participants en el procediment d'avaluació i acreditació de les competències professionals adquirides a través de l'experiència laboral o de vies no formals de formació convocats a la Comunitat Valenciana.  
Les persones que no es troben matriculades de cicles formatius de Formació Professional en el curs 2022-2023, i hagen participat en procediments d'avaluació i acreditació de les competències professionals convocats a la Comunitat Valenciana, podran matricular-se en oferta parcial de mòduls professionals amb vacants, fins al 30 de novembre de 2022, per a això s'ajustaran al següent:  
1. La Direcció General de Formació Professional i Ensenyaments de Règim Especial publicarà el llistat de vacants en els centres de la Comunitat Valenciana en la pàgina web:  
https://ceice.gva.es/es/web/formacion-profesional/oferta-parcial-de-formacion-profesional  
2. Les persones interessades hauran de presentar en el centre educatiu del seu interés la sol·licitud segons el model annex de la present resolució, i que es troba disponible en la pàgina web assenyalada en el punt anterior.  
3. Les persones que no reunisquen els requisits acadèmics d'accés al cicle formatiu establits en l'article 5 de l'Ordre 18/2016, d'1 de juny, de la Conselleria d'Educació, Investigació, Cultura i Esport, per la qual es regula l'accés, l'admissió i matrícula a ensenyaments de grau mitjà i de grau superior de Formació Professional a la Comunitat Valenciana (DOGV 7797, 03.06.2016), i desitgen cursar mòduls professionals no associats a unitats de competència, hauran d'acreditar alguna de les circumstàncies següents:  
a) Estar cursant ensenyaments conduents a l'obtenció d'un títol que satisfaça el requisit acadèmic necessari per a cursar el cicle formatiu al qual pertany el mòdul professional.  
b) Estar realitzant un curs preparatori per a la prova d'accés en centre autoritzat per la Conselleria d'Educació, Cultura i Esport, a cicles de Formació Professional, corresponent al grau i, si és el cas, opció a què pertany el mòdul professional.  
Per a acreditar aquestes circumstàncies, s'entregarà certificat emés pel centre docent en el qual es trobe realitzant aquests estudis.  
4. En cap cas es podrà titular sense acreditar algun dels requisits acadèmics corresponents establits en l'Ordre 18/2016, d'1 de juny.  
  
5. Les persones interessades podran matricular-se per a cursar fins a un màxim de 1000 hores. En cas de sol·licitar convalidacions, s'actuarà segons s'estipula en els apartats anteriors.  
6. Els centres docents matricularan les persones sol·licitants que reunisquen les condicions establides en aquesta resolució per ordre de lliurament de les sol·licituds.  
7. El centre educatiu realitzarà la matrícula en el programa informàtic establit a l'efecte, i registrarà les convalidacions oportunes segons les unitats de competència acreditades o altres documents que donen dret a convalidació segons la normativa vigent.  
8. El professorat dels mòduls establirà un pla individualitzat de recuperació dels continguts impartits des de l'inici de curs perquè les persones matriculades puguen desenvolupar el curs restant en avaluació contínua.  
9. Des del moment de la matrícula, l'alumnat complirà les obligacions d'assistència presencial o activitats que estableix la normativa vigent i les normes del centre docent.  
10. Per a l'avaluació, certificació i titulació acadèmica es farà el que es disposa en l'article 8 de l'Ordre 17/2022, de 25 de març, de la Conselleria d'Educació, Cultura i Esport, per la qual es regula l'oferta parcial dels ensenyaments dels cicles de Formació Professional Bàsica de grau mitjà i de grau superior en centres educatius públics i privats de la Comunitat Valenciana (DOGV 9309 / 30.03.2022).  
  
Cinqué. Compliment de les instruccions  
1. La direcció de cada centre educatiu complirà i farà complir el que s'estableix en aquesta resolució, i adoptarà les mesures necessàries perquè el seu contingut siga conegut per tots els membres de la comunitat educativa.  
2. La Inspecció d'Educació vetlarà pel compliment del que s'estableix en aquesta resolució.  
Sisé. Producció d'efectes  
La present resolució tindrà efectes a partir de l'endemà de la publicació en el Diari Oficial de la Generalitat Valenciana.  
  
València, 11 de novembre de 2022.- El director general de Formació Professional i Ensenyaments de Règim Especial: Manuel Gomicia Giménez.